Σμυρναίικες γαρίδες στον ταβά
Μία παραδοσιακή σμυρναίικη συνταγή που σερβίρεται συνήθως ως πρώτο πιάτο, γιατί σε ένα σμυρναίικο τραπέζι ακολουθούν πολλά και χορταστικά εδέσματα.
16 γαρίδες μεγάλες, καθαρισμένες από κελύφη και εντεράκι (αφήνουμε το κεφάλι και την ουρά), 200 ml λευκό, ξηρό κρασί, 1 κουτ. σούπας αλεύρι, διαλυμένο σε 200 ml νερό, 1 κουτ. γλυκού δεντρολίβανο ξερό, καλά κοπανισμένο, 1/2 μάτσο μυρώνια ή μαϊντανός, ψιλοκομμένος, 3 σκελίδες σκόρδο, καθαρισμένες και ελαφρώς κοπανισμένες, ξύσμα από 1/2 λεμόνι, 100 ml ελαιόλαδο, αλάτι, φρεσκοτριμμένο πιπέρι, φέτες λεμονιού, για το σερβίρισμα
Για να φτιάξετε τις γαρίδες στον ταβά ξεκινάμε ζεσταίνοντας σε ένα μεγάλο τηγάνι σε δυνατή φωτιά το μισό λάδι και σοτάρουμε το σκόρδο για 1/2 λεπτό, ίσα να αρωματίσει το λάδι. Το αφαιρούμε. Ρίχνουμε τις γαρίδες σε δύο δόσεις και τις σοτάρουμε για 1/2 λεπτό από κάθε πλευρά, ίσα να αλλάξουν χρώμα. Τις βγάζουμε με τρυπητή κουτάλα και τις μαζεύουμε όλες σε ένα μπολ. Ρίχνουμε το υπόλοιπο λάδι στο τηγάνι μαζί με το αλευρόνερο, το κρασί, το δεντρολίβανο και αλατοπίπερο, και μαγειρεύουμε για 3-4 λεπτά σε δυνατή φωτιά ανακατεύοντας με το σύρμα, μέχρι να δέσει η σάλτσα.Ξαναβάζουμε στο τηγάνι με τη σάλτσα τις γαρίδες με το ζουμί που θα έχουν βγάλει στο μπολ, τα μυρώνια και μαγειρεύουμε για 1 λεπτό ακόμα, μέχρι να γίνουν οι γαρίδες. Τραβάμε από τη φωτιά, σκορπίζουμε το ξύσμα και τακτοποιούμε τις γαρίδες σε πιατέλα με τη σάλτσα τους.Στολίζουμε με τις φέτες λεμονιού και σερβίρουμε τις γαρίδες στον ταβά.
Αλεύρι (ζύμες),Γαρίδες,Κρασί,Μικρασιατική Κουζίνα,Σμυνέικη Κουζίνα